ม.หอการค้าเผยดัชนีเชื่อมั่นผู้บริโภค มี.ค.อยู่ที่ 76.8 นิวไฮใน 2 ปี
ม.หอการค้า เผยดัชนีเชื่อมั่นผู้บริโภค มี.ค.อยู่ที่ 76.8 ดีขึ้นต่อเนื่องเป็นเดือนที่ 4 และสูงสุดในรอบ 24 เดือน
7 เม.ย. 2560

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภค ในเดือน มี.ค.60 อยู่ที่ 76.8 จาก 75.8 ในเดือน ก.พ.60 ขณะที่ดัชนีความเชื่อมั่นต่อเศรษฐกิจโดยรวม อยู่ที่ 65.1 จาก 64.3 ในเดือน ก.พ.60
ส่วนดัชนีความเชื่อมั่นเกี่ยวกับโอกาสการหางานทำ อยู่ที่ 71.4 จาก 70.3 และ ดัชนีความเชื่อมั่นเกี่ยวกับรายได้ในอนาคต อยู่ที่ 93.8 จาก 92.8
ทั้งนี้ ดัชนีความเชื่อมั่นผู้บริโภคในเดือน มี.ค.60 ปรับตัวดีขึ้นต่อเนื่องเป็นเดือนที่ 4 และสูงสุดในรอบ 24 เดือน
สำหรับปัจจัยบวกที่ส่งผลต่อดัชนีฯ มาจากคณะกรรมการนโยบายการเงิน (กนง.) ปรับคาดการณ์อัตราการขยายตัวทางเศรษฐกิจของไทยในปี 60 เพิ่มเป็น 3.4% จากเดิม 3.2% พร้อมทั้งคงอัตราดอกเบี้ยนโยบายไว้ที่ 1.5%, ราคาน้ำมันขายปลีกในประเทศปรับตัวลดลง และ ค่าเงินบาทแข็งค่าขึ้น
ขณะที่ปัจจัยลบ ได้แก่ การส่งออกในเดือน ก.พ.60 หดตัว 2.76% เป็นการกลับมาติดลบอีกครั้งในรอบ 4 เดือน, ราคาสินค้าเกษตรยังทรงตัวในระดับต่ำ โดยเฉพาะข้าว, ผู้บริโภคยังกังวลปัญหาค่าครองชีพ รวมทั้ง ความกังวลเกี่ยวกับความไม่แน่นอนในการฟื้นตัวของเศรษฐกิจโลก และนโยบายเศรษฐกิจของนายโดนัลด์ ทรัมป์ ประธานาธิบดีสหรัฐ